Source: http://www.europarl.europa.eu/doceo/document/A-8-2016-0366_MT.html
Timestamp: 2019-08-20 19:31:56+00:00
Document Index: 1625399

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar l-attivitajiet tal-Kumitat għall-Petizzjonijiet fl-2015
902k 194k
dwar l-attivitajiet tal-Kumitat għall-Petizzjonijiet fl-2015
Rapporteur: Ángela Vallina
– wara li kkunsidra l-Protokoll Nru 1 tat-Trattat dwar il-Funzjonament tal-Unjoni Ewropea (TFUE) dwar ir-rwol tal-parlamenti nazzjonali fl-Unjoni Ewropea,
– wara li kkunsidra l-Protokoll Nru 2 tat-Trattat dwar il-Funzjonament tal-Unjoni Ewropea (TFUE) dwar l-applikazzjoni tal-prinċipji ta' sussidjarjetà u proporzjonalità,
D. billi fl-2015 483 petizzjoni ġew iddikjarati inammissibbli u billi għad hemm konfużjoni kbira dwar il-qasam tal-attivitajiet tal-UE, kif muri mill-għadd għoli ta' petizzjonijiet inammissibbli li tressqu (33,8 %); billi sabiex dan jiġi rrimedjat jeħtieġ li titħeġġeġ u titjieb il-komunikazzjoni maċ-ċittadini u li jiġu spjegati l-oqsma differenti ta' kompetenza – dak Ewropew, dak nazzjonali u dak lokali;
G. billi l-Parlament Ewropew huwa l-unika istituzzjoni tal-UE li hija eletta direttament miċ-ċittadini, u billi d-dritt ta' petizzjoni joffrilhom il-mezzi biex jiġbdu l-attenzjoni tar-rappreżentanti eletti tagħhom dwar kwistjonijiet li jikkonċernawhom; billi sfortunatament il-Kumitat għall-Petizzjonijiet m'għandux biżżejjed kapaċità ta' inkjesta fih nnifsu fil-preżent;
J. billi, wara l-avvenimenti riċenti fir-Renju Unit, il-kriżi umanitarja tar-rifuġjati, l-impatt soċjali u ekonomiku serju ħafna tal-miżuri ta' awsterità, l-inabilità li l-kriżi finanzjarja tissolva b'tali mod li ċ-ċittadini kollha jiġu ggarantiti ħajja libera u dinjituża u protezzjoni sħiħa tad-drittijiet fundamentali tagħhom, u ż-żieda fil-ksenofobija u r-razziżmu fl-Ewropa kollha, qed tiġi ddubitata l-fiduċja fis-sistema u fil-proġett Ewropew kollu kemm hu; billi l-Kumitat għall-Petizzjonijiet għandu r-responsabilità u l-isfida kbira li jżomm u jsaħħaħ id-djalogu kostruttiv maċ-ċittadini Ewropej fuq kwistjonijiet Ewropej;
S. billi ġie adottat metodu speċifiku ta' pproċessar tal-petizzjonijiet li jikkonċernaw il-benesseri tat-tfal, u nħoloq grupp speċjali ta' ħidma dwar dan is-suġġett, li ġie konstitwit fis-17 ta' Settembru 2015 u b'Eleonora Evi bħala l-President tiegħu;
AC. billi l-portal tfassal biex tiżdied t-trasparenza u l-interattività tal-proċedura ta' petizzjoni, u billi dan jagħmel l-amministrazzjoni aktar effettiva fl-interess tal-petizzjonanti, tal-Membri u tal-pubbliku ġenerali; billi t-tieni fażi tal-proġett, maħsuba primarjament sabiex issaħħaħ l-ipproċessar amministrattiv tal-petizzjonijiet iżda wkoll biex tippermetti s-segwitu f'ħin reali ta' petizzjonijiet mill-petizzjonanti oriġinali u minn dawk li jappoġġjawhom, ma rat l-ebda progress sostanzjali matul l-2015, filwaqt li skont l-ippjanar inizjali suppost li diġà kienet tlestiet sa dak iż-żmien;
AG. billi l-qrati nazzjonali huma primarjament responsabbli biex jiżguraw li l-leġiżlazzjoni tal-UE tiġi implimentata korrettament fl-Istati Membri; billi, f'dan il-kuntest, sentenza preliminari mill-Qorti Ewropea tal-Ġustizzja hija għodda siewja disponibbli għas-sistemi ġudizzjarji nazzjonali; billi f'xi Stati Membri din il-proċedura ftit li xejn intużat, jekk mhux qatt; billi l-petizzjonijiet jipprovdu possibilità alternattiva u indipendenti biex isiru inkjesti u kontrolli fuq il-konformità mal-leġiżlazzjoni tal-UE, u billi dawn iż-żewġ proċeduri alternattivi għalhekk m'għandhomx jeskludu lil xulxin;
AI. billi, tliet snin wara d-dħul fis-seħħ tar-Regolament (UE) Nru 211/2011, fl-1 ta' April 2012, il-Kumitat għall-Petizzjonijiet huwa tal-fehma li għandha tiġi vvalutata l-implimentazzjoni tiegħu sabiex jinstabu n-nuqqasijiet u jiġu proposti soluzzjonijiet konkreti vijabbli għar-reviżjoni rapida tiegħu sabiex jitjieb il-funzjonament tiegħu;
AK. billi fl-2016, malli l-ammont ta' xogħol innormalizza ruħu, saru tliet żjarat ta' ġbir ta' informazzjoni dwar il-petizzjonijiet investigati fl-2016; billi żjarat bħal dawn huma prerogattiva speċifika tal-Kumitat u parti fundamentali mill-ħidma tiegħu, li tinkludi l-interazzjoni mal-petizzjonanti u mal-awtoritajiet tal-Istati Membri kkonċernati; billi l-membri ta' dawn id-delegazzjonijiet jieħdu sehem b'importanza indaqs fl-attivitajiet kollha, inkluż fl-abbozzar tar-rapport finali;
AO. billi kull petizzjoni tiġi eżaminata u indirizzata b'attenzjoni u kull petizzjonant irid jirċievi tweġiba f'perjodu raġonevoli ta' żmien;
4. Ifakkar li r-rappreżentanza ndaqs u proporzjonata tan-nazzjonalitajiet tal-petizzjonanti fid-dibattiti pubbliċi tal-kumitat għandha tiġi rrispettata; sabiex tissaħħaħ id-dimensjoni Ewropea tal-kumitat, għandha titħeġġeġ rappreżentazzjoni xierqa u ġusta tal-Istati Membri kollha fid-dibattiti pubbliċi tiegħu;
6. Jirrikonoxxi li l-Parlament għandu wkoll rwol politiku kruċjali x'jaqdi fir-rigward tal-azzjonijiet ta' infurzar tal-Kummissjoni, billi jwettaq skrutinju tar-rapporti annwali dwar il-monitoraġġ tal-implimentazzjoni tad-dritt tal-UE u jadotta riżoluzzjonijiet parlamentari rilevanti; jistieden lill-Kummissjoni tqis ir-riżoluzzjonijiet tal-Parlament imressqa mill-Kumitat għall-Petizzjonijiet, li jidentifikaw diskrepanzi speċifiċi fl-applikazzjoni u fl-implimentazzjoni tad-dritt tal-UE fuq il-bażi ta' petizzjonijiet u jistieden lill-Kummissjoni tieħu azzjoni xierqa u tirrapporta lura lill-Parlament dwar is-segwitu tagħha; jistieden, barra minn hekk, lill-Kunsill u lill-Parlament jieħdu azzjoni speċifika fl-adozzjoni tar-Regolament 2013/0140/COD dwar l-eżenzjoni ta' Drosophila melanogaster minn kontrolli veterinarji fil-fruntieri esterni, kif issuġġerit mir-rebbieħa tal-Premju Nobel (professuri tal-bijokimika) fil-Petizzjoni 1358/2011;
7. Jilqa' l-fatt li fl-2015 iż-żmien għall-ipproċessar tal-petizzjonijiet naqas, iżda jsostni madankollu li s-segretarjat tal-Kumitat għall-Petizzjonijiet għandu bżonn immedjat ta' aktar riżorsi tekniċi u aktar persunal sabiex jiggarantixxi l-eżami diliġenti u tnaqqis ulterjuri fil-ħin tal-ipproċessar tal-petizzjonijiet, filwaqt li jiżgura l-kwalità tat-trattament tagħhom;
9. Jinnota li l-Kummissjoni hija involuta u timpenja ruħha fil-proċess ta' petizzjoni u li hi tirreaġixxi mill-aktar fis possibbli għall-petizzjonijiet il-ġodda lilha mibgħuta mill-Parlament; jinnota li t-tweġibiet tal-Kummissjoni sikwit ikunu ddettaljati u jittrattaw il-petizzjonijiet li huma fil-kompetenza tagħha; jinnota, madankollu, li f'bosta każijiet il-Kummissjoni ma tipprovdix elementi ġodda fit-tweġibiet tagħha għall-petizzjonijiet li dwarhom jintalab rieżami sabiex jinbidel l-istat u l-kuntest tagħhom; jiddispjaċih mill-okkażjonijiet meta l-Kummissjoni tiffoka essenzjalment fuq aspetti proċedurali u ma tidħolx fis-sustanza tal-kwistjoni; ifakkar lill-Kummissjoni li l-petizzjonijiet li jqajmu ksur potenzjali tad-dritt tal-UE jistgħu jingħalqu biss wara li tintemm l-analiżi xierqa tagħhom; jinnota l-impenn tal-Kummissjoni li tibgħat uffiċjali ġeneralment kompetenti għal-laqgħat tal-Kumitat għall-Petizzjonijiet, peress li l-kwalità tat-trattament globali tal-petizzjonijiet tiżdied meta l-uffiċjali tal-ogħla gradi disponibbli jirrappreżentaw lill-Kummissjoni fid-dibattiti; jiddispjaċih li matul il-laqgħat tal-kumitat it-tweġibiet tal-Kummissjoni ġeneralment ikunu limitati għall-kontenut tat-tweġiba uffiċjali mibgħuta lill-Kumitat u ma jagħtu l-ebda informazzjoni ġdida jew rilevanti li tkun tista' tagħmilha possibli li jissolvew il-kwistjonijiet imqajma; jinnota li t-tweġibiet bil-miktub jiġu kkunsidrati serjament, kif ukoll l-ispjegazzjonijiet mogħtija matul id-dibattiti orali li jsiru mill-Kumitat għall-Petizzjonijiet;
11. Se jieħu aktar ħsieb fil-futur biex jiżgura li l-Kummissjoni tirrapporta lill-Parlament b'mod regolari dwar il-progress tal-proċeduri ta' ksur imressqa kontra Stati Membri individwali, sabiex tiġi ffaċilitata kooperazzjoni aħjar u sabiex il-petizzjonanti kkonċernati jkunu jistgħu jiġu infurmati dwar il-progress fi stadju bikri;
12. Iqis li, għal raġunijiet ta' trasparenza, fi spirtu ta' kooperazzjoni leali bejn l-istituzzjonijiet differenti tal-UE u skont il-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea, il-Kummissjoni, fuq talba u meta jkun meħtieġ, għandha tagħti lill-Parlament sommarju tal-każijiet individwali relatati mal-proċedimenti tal-EU Pilot; ifakkar fit-talbiet preċedenti li għamel il-Kumitat għall-Petizzjonijiet sabiex jiġi żgurat aċċess għad-dokumenti proċedurali ta' ksur u tal-EU Pilot, peress li spiss il-petizzjonijiet iwasslu għall-ftuħ ta' proċeduri bħal dawn; jerġa' jħeġġeġ lill-Kummissjoni tinforma lill-Kumitat għall-Petizzjonijiet dwar l-iżviluppi fil-proċeduri ta' ksur li huma marbuta direttament mal-petizzjonijiet; jagħraf il-ħtieġa li tiġi żgurata trasparenza massima fid-divulgazzjoni ta' informazzjoni dwar il-proċedimenti tal-EU Pilot u l-proċeduri ta' ksur li diġà ntemmew;
13. Iqis li l-informazzjoni neċessarja dwar il-proċeduri ta' ksur miftuħa minħabba inkjesti relatati mal-petizzjonijiet għandha tiġi pprovduta lill-Parlament fil-ħin dovut, u b'mod partikolari fuq talba mill-Kumitat għall-Petizzjonijiet;
14. Iqis li huwa essenzjali li titjieb il-kooperazzjoni mal-parlamenti nazzjonali u mal-kumitati rilevanti tagħhom, kif ukoll mal-gvernijiet tal-Istati Membri, b'mod partikolari sabiex din tgħin ħalli jiġi żgurat li l-petizzjoni tiġi indirizzata mill-awtoritajiet rilevanti u kompetenti; itenni l-istedina tiegħu għat-tnedija ta' djalogu strutturat mal-Istati Membri fil-forma ta' laqgħat regolari mal-kumitati parlamentari nazzjonali rilevanti; jilqa' l-fatt li delegazzjoni tal-Kumitat għall-Petizzjonijiet tal-Bundestag Ġermaniż kienet preżenti waqt il-laqgħa tal-Kumitat għall-Petizzjonijiet tal-4 ta' Mejju 2015; iħeġġeġ lir-rappreżentanti tal-Istati Membri u tal-awtoritajiet lokali u/jew reġjonali kkonċernati jattendu l-laqgħat tal-Kumitat għall-Petizzjonijiet; itenni l-importanza tal-parteċipazzjoni ta' rappreżentanti tal-Kunsill u tal-Kummissjoni waqt il-laqgħat u s-seduti ta' smigħ tal-Kumitat għall-Petizzjonijiet;
15. Jirrikonoxxi l-impatt tal-applikazzjoni effettiva tad-dritt tal-UE fuq it-tisħiħ tal-kredibilità tal-istituzzjonijiet tal-UE; ifakkar li d-dritt ta' petizzjoni, minqux fit-Trattat ta' Lisbona, huwa element importanti taċ-ċittadinanza Ewropea u barometru reali għall-monitoraġġ tal-applikazzjoni tad-dritt tal-UE u għall-identifikazzjoni tal-lakuni possibbli; jistieden lill-Kumitat għall-Petizzjonijiet jorganizza laqgħa regolari mal-kumitati nazzjonali dwar il-petizzjonijiet sabiex iżid l-għarfien dwar it-tħassib taċ-ċittadini Ewropej fl-UE u fl-Istati Membri u sabiex isaħħaħ aktar id-drittijiet tagħhom permezz ta' tfassil u implimentazzjoni aħjar tal-liġijiet Ewropej;
16. Itenni t-talba li saret fir-rapport dwar l-attivitajiet tal-Kumitat għall-Petizzjonijiet tal-2013(1) biex jinbeda djalogu strutturat imtejjeb mal-Istati Membri, pereżemjpu billi jsiru laqgħat regolari ma' membri tal-kumitati nazzjonali għall-petizzjonijiet jew ma' awtoritajiet kompetenti oħra; jistieden lill-Istati Membri jieħdu nota tar-rakkomandazzjonijiet li jsiru fir-rapporti tal-missjonijiet ta' ġbir ta' informazzjoni u matul id-djalogi;
17. Jilqa' l-fatt li fl-2015, 191 ċittadin ressqu l-petizzjonijiet tagħhom direttament lill-Kumitat għall-Petizzjonijiet; ifakkar u jappoġġja r-rikors għall-vidjokonferenzi jew għal kwalunkwe mezz ieħor li jippermetti lill-petizzjonanti jipparteċipaw b'mod attiv fil-ħidma tal-Kumitat għall-Petizzjonijiet jekk dawn ma jkunux jistgħu jkunu preżenti fiżikament;
18. Jinnota l-interpretazzjoni restrittiva u dejqa tal-Kummissjoni fir-rigward tal-Artikolu 51(1) tal-Karta tad-Drittijiet Fundamentali li tistabbilixxi, fost oħrajn, li l-Karta hija indirizzata lill-Istati Membri "meta jkunu qed jimplimentaw il-liġi tal-Unjoni biss"; jinnota li l-Artikolu 51(2) tal-Karta jiddisponi li l-Karta "ma testendix il-kamp ta' applikazzjoni tal-liġi tal-Unjoni lil hinn mill-kompetenzi tal-Unjoni"; iħeġġeġ interpretazzjoni usa' tal-kamp ta' applikazzjoni tal-Karta, u li finalment terġa' tiġi vvalutata l-pertinenza ta' dan l-artikolu f'reviżjonijiet futuri tal-Karta u tat-trattati; jenfasizza li xejn ma jżomm lill-Istati Membri milli japplikaw bis-sħiħ id-dispożizzjonijiet tal-Karta fil-leġiżlazzjoni nazzjonali tagħhom sabiex jiżguraw il-protezzjoni tad-drittijiet fundamentali taċ-ċittadini tagħhom lil hinn mill-implimentazzjoni tad-dritt tal-Unjoni, u jfakkarhom li huma marbuta wkoll b'obbligi internazzjonali oħrajn;
19. Jiddispjaċih li l-petizzjonanti ma għadhomx informati biżżejjed dwar x'inhuma r-raġunijiet biex petizzjoni tiġi ddikjarata inammissibbli;
20. Jiddeplora l-interpretazzjoni stretta u restrittiva tal-Kummissjoni Ewropea tal-Artikolu 51 tal-Karta tad-Drittijiet Fundamentali, li jipprevedi li "d-dispożizzjonijiet [tal]-Karta huma intiżi għall-istituzzjonijiet, għall-korpi u għall-aġenziji tal-Unjoni fir-rispett tal-prinċipju ta' sussidjarjetà u għall-Istati Membri wkoll biss meta jkunu qed jimplimentaw il-liġi ta' l-Unjoni"; ifakkar li, minħabba l-eżistenza tal-Artikolu 51 tal-Karta, l-aspettattivi taċ-ċittadini sikwit imorru lil hinn minn dak li huwa strettament permess mid-dispożizzjonijiet ġuridiċi tal-Karta u li dawn spiss ma jiġux issodisfati, preċiżament minħabba din l-interpretazzjoni stretta u restrittiva; jistieden lill-Kummissjoni tadotta approċċ ġdid aktar adattat għal dawn l-aspettattivi;
21. Jiddispjaċih li ċ-ċittadini tal-Polonja u tar-Renju Unit għadhom mhumiex protetti mill-Karta tad-Drittijiet Fundamentali tal-Unjoni Ewropea;
22. Jenfasizza li f'Jannar 2015, inħatru żewġ Membri bħala membri rappreżentattivi tal-Kumitat għall-Petizzjonijiet fl-istrutturi tal-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità (CPRD) u li fis-27 u t-28 ta' Awwissu 2015 dawn ħadu sehem fl-analiżi tar-rapport preliminari tal-Unjoni Ewropea u l-Kumitat tan-NU dwar id-Drittijiet ta' Persuni b'Diżabilità f'Ġinevra, l-Iżvizzera; jenfasizza l-ħidma importanti mwettqa b'mod kontinwu mill-Kumitat għall-Petizzjonijiet fil-kuntest tal-implimentazzjoni tal-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità; jieħu debitament nota tal-fatt li l-2015 kienet sena sinifikanti ħafna, peress li għall-ewwel darba aġenzija tan-Nazzjonijiet Uniti rrieżaminat il-konformità mal-obbligi tad-drittijiet tal-bniedem fl-UE; jilqa' l-fatt li kumitat tan-Nazzjonijiet Uniti kellu l-opportunità li jisma' d-dettalji kollha dwar il-funzjoni ta' protezzjoni tal-Kumitat għall-Petizzjonijiet; jenfasizza li l-Kummissjoni bdiet tinkorpora l-Osservazzjonijiet Finali tal-Kumitat dwar id-Drittijiet tal-Persuni b'Diżabilità tan-NU fil-proċess tal-ipproċessar tal-petizzjonijiet(2); jilqa' l-fatt li s-seduta pubblika bl-isem "Il-protezzjoni tad-drittijiet tal-persuni b'diżabilità mill-perspettiva tal-petizzjonjijiet mibgħuta", organizzata mill-Kumitat għall-Petizzjonijiet fil-15 ta' Ottubru 2015, kellha livell għoli ta' aċċessibilità; jiġbed l-attenzjoni dwar l-importanza tal-konklużjonijiet tal-istudju mwettaq mid-Dipartiment Tematiku Ċ bl-isem "Ir-rwol ta' protezzjoni tal-Kumitat għall-Petizzjonijiet fil-kuntest tal-implimentazzjoni tal-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità"; iqis li huwa importanti li l-Kumitat għall-Petizzjonijiet ikompli jorganizza avvenimenti li jiffokaw fuq il-petizzjonijiet fil-qasam ta' diżabilità; jitlob li tissaħħaħ il-kapaċità tal-Kumitat għall-Petizzjonijiet u tas-segretarjat tiegħu sabiex dan ikun jista' jaqdi b'mod xieraq ir-rwol tiegħu ta' protezzjoni; jitlob li jinħatar uffiċjal responsabbli mill-ipproċessar tal-problemi relatati mad-diżabilità; jieħu nota tal-pjan ta' azzjoni sinifikanti ta' segwitu magħmul mill-kumitat fl-2015 fir-rigward tad-diżabilità f'suġġetti aktar speċifiċi, bħalma, pereżempju, ir-ratifikazzjoni tat-Trattat ta' Marrakexx, l-iżblukkar tad-Direttiva kontra d-Diskriminazzjoni, l-eżenzjoni mid-dazji doganali għal ċerti oġġetti maħsuba għat-titjib kulturali, edukattiv jew xjentifiku tal-persuni b'diżabilità jew l-indukraturi tal-familja;
23. Iħeġġeġ ratifika minnufih fil-livell tal-UE tat-Trattat ta' Marrakexx sabiex jiġi ffaċilitat l-aċċess għal xogħlijiet ippubblikati għal persuni li huma għomja, li għandhom vista batuta, jew persuni b'diffikultà biex jaqraw materjal stampat, ikun xi jkun il-kunflitt fuq il-kompetenzi quddiem il-QtĠ-UE; li fl-Osservazzjonijiet Finali tiegħu f'Settembru 2015, il-Kumitat tas-CPRD semma' ċerti nuqqasijiet fl-UE fir-rigward tal-konformità sħiħa mal-Konvenzjoni; jinnota li l-UE hija meħtieġa tadotta minnufih Att Ewropew emendat dwar l-Aċċessibilità li jkun jinkludi mekkaniżmi effettivi u aċċessibbli ta' infurzar u ta' lment; jinnota r-rekwiżit li jiġu diżakkoppjati r-rwoli tal-Kummissjoni billi titneħħa mill-qafas ta' monitoraġġ indipendenti, sabiex jiġi żgurat li l-qafas ikollu riżorsi adegwati għat-twettiq tal-funzjonijiet tiegħu;
24. Jenfasizza d-diversità tas-suġġetti li jitqajmu fil-petizzjonijiet imressqa miċ-ċittadini, bħad-drittijiet fundamentali, il-benesseri tat-tfal, id-drittijiet tal-persuni b'diżabilità, id-drittijiet ta' persuni li jappartjenu għal minoranzi, id-drittijiet tat-tfal, is-suq intern, il-leġiżlazzjoni dwar l-ambjent, ir-relazzjonijiet industrijali, il-politiki dwar il-migrazzjoni, il-ftehimiet kummerċjali, il-kwistjonijiet dwar is-saħħa pubblika, it-trasport, id-drittijiet tal-annimali u d-diskriminazzjoni;
25. Jenfasizza l-karattru sensittiv tal-petizzjonijiet relatati mad-drittijiet tat-tfal, peress li f'każijiet bħal dawn hemm bżonn ta' tweġiba urġenti u adegwata għat-tħassib tal-petizzjonanti filwaqt li jinżammu l-aħjar interessi tat-tfal, fil-kuntest taż-żjarat ta' ġbir ta' informazzjoni li l-Kumitat għall-Petizzjonijiet jista' jorganizza meta jkun qed jinvestiga petizzjonijiet;
26. Iqis li l-organizzazzjoni ta' seduti pubbliċi tikkostitwixxi mod importanti kif jiġu eżaminati f'aktar dettall il-problemi mqajma mill-petizzjonanti li jaqgħu taħt l-oqsma ta' attività tal-UE, kif ukoll l-aspetti ġenerali tal-funzjonament tal-UE u n-nuqqasijiet sottostanti fihom; jiġbed l-attenzjoni għas-seduti pubbliċi organizzati fis-26 ta' Frar 2015 flimkien mal-Kumitat għall-Affarijiet Kostituzzjonali dwar l-inizjattiva taċ-ċittadini Ewropej, fit-23 ta' Ġunju 2015 dwar id-dritt ta' petizzjoni, fil-15 ta' Ottubru 2015 dwar il-protezzjoni tad-drittijiet tal-persuni b'diżabilità, tal-11 ta' Mejju 2015 ma' tliet kumitati oħrajn dwar l-inizjattiva taċ-ċittadini Ewropej "Inwaqqfu l-Vivisezzjoni", u jqis ukoll bħala utli s-sessjoni ta' ħidma li saret fl-1 ta' Diċembru 2015 flimkien mal-Kumitat għall-Affarijiet Legali dwar l-adozzjonijiet transfruntiera;
27. Iqis li l-inizjattiva taċ-ċittadini Ewropej hija dritt politiku ġdid għaċ-ċittadini kif ukoll għodda rilevanti biex tiġi definita l-aġenda politika fil-qasam ta' demokrazija parteċipattiva fl-Unjoni Ewropea, li tippermetti liċ-ċittadini jkunu involuti direttament u b'mod attiv fil-proġetti u l-proċessi li jaffettwawhom, u li l-potenzjal tagħha għandu bla dubju jiġi sfruttat bis-sħiħ u għandu jitjieb b'mod sinifikanti sabiex jinkisbu l-aħjar riżultati possibbli u sabiex l-akbar numru possibbli ta' ċittadini tal-Unjoni jitħeġġu jipparteċipaw fl-iżvilupp ulterjuri tal-proċess ta' integrazzjoni Ewropea; iqis bl-istess mod li t-tisħiħ tal-ħarsien tad-drittijiet fundamentali, tal-leġittimità demokratika u tat-trasparenza tal-istituzzjonijiet għandu jkun fost l-objettivi prijoritarji tal-UE; ifakkar lill-Kummissjoni dwar il-ħtieġa li tagħti segwitu għar-rakkomandazzjonijiet li saru mir-riżoluzzjoni tal-Parlament Ewropew tat-28 ta' Ottubru 2015 dwar l-inizjattiva taċ-ċittadini Ewropej(3) sabiex jiġi żgurat li d-dritt ta' sottomissjoni ta' inizjattiva taċ-ċittadini Ewropej jiġi implimentat kif suppost; itenni l-impenn tiegħu li jipparteċipa b'mod proattiv fl-organizzazzjoni ta' seduti pubbliċi dwar inizjattivi ta' suċċess; jintrabat li jagħti prijorità fil-livell istituzzjonali lill-effettività ta' dan il-proċess ta' parteċipazzjoni u li jiggarantixxi segwitu leġiżlattiv xieraq;
28. Jiddispjaċih li l-Kummissjoni tqis li huwa kmieni wisq biex tirrevedi r-Regolament (UE) Nru 211/2011 tal-1 ta' April 2012 li daħal fis-seħħ tliet snin ilu; iqis li jeħtieġ li l-implimentazzjoni tiegħu tiġi evalwata bir-reqqa sabiex jiġu solvuti n-nuqqasijiet possibbli identifikati u jiġu proposti soluzzjonijiet vijabbli sabiex dan jiġi rivedut immedjatament, filwaqt li jiġi żgurat li l-proċeduri u l-kundizzjonijiet meħtieġa għall-inizjattiva taċ-ċittadini Ewropej ikunu ġenwinament ċari, sempliċi, proporzjonati u jkunu faċilment applikabbli; jilqa' r-rapport tal-Kummissjoni tal-31 ta' Marzu 2015 dwar l-inizjattiva taċ-ċittadini Ewropej u d-Deċiżjoni OI/9/2013/TN tal-Ombudsman Ewropew, u jitlob lill-Kummissjoni biex fir-reviżjoni ta' dan l-istrument tiżgura li l-inizjattiva taċ-ċittadini Ewropej tipprovdi kontribut effettiv lill-Unjoni f'konformità mal-Karta tad-Drittijiet Fundamentali tal-Unjoni Ewropea u li jiġu adottati l-miżuri legali kollha rilevanti sabiex jingħata segwitu xieraq meta jitqies li inizjattiva taċ-ċittadini Ewropej tkun ġiet ikkompletata b'suċċess; jitlob lill-Kummissjoni biex, fid-dawl tal-bosta nuqqasijiet li tqajmu, tressaq malajr kemm jista' jkun proposta għal riforma tar-Regolament (UE) Nru 211/2011;
29. Jiġbed l-attenzjoni għar-Riżoluzzjoni tiegħu tat-8 ta' Ottubru 2015 dwar il-leġiżlazzjoni ipotekarja u l-istrumenti finanzjarji riskjużi fi Spanja(4) fid-dawl tal-petizzjonijiet li waslu, fejn il-Parlament għamel għadd ta' rakkomandazzjonijiet għall-applikazzjoni korretta tal-leġiżlazzjoni tal-UE dwar id-dritt ipotekarju u l-ġlieda kontra l-abbużi bankarji; jistieden lill-Kummissjoni tissorvelja mill-qrib l-implimentazzjoni fl-Istati Membri kollha tad-Direttiva 2014/17/UE dwar kuntratti ta' kreditu ipotekarju u tad-Direttiva 93/13/KEE dwar klawsoli inġusti f'kuntratti mal-konsumatur, u biex tikkondividi l-aħjar prattika biex titjieb il-protezzjoni taċ-ċittadini f'diffikultà finanzjarja,
30. Huwa mħasseb dwar l-evidenza ta' nuqqasijiet dwar l-aċċess xieraq għall-ġustizzja f'ċerti Stati Membri li nstabu bħala riżultat tal-ipproċessar tal-petizzjonijiet; iqis li din hija kwistjoni essenzjali li għandha tiġi indirizzata minnufih sabiex jiġi garantit funzjonament demokratiku xieraq tal-Unjoni u l-eżerċitar tad-drittijiet fundamentali miċ-ċittadini u mir-residenti tagħha; iqis li l-Unjoni għandha tagħti eżempju billi tintroduċi l-pilastru tal-Konvenzjoni ta' Aarhus dwar l-aċċess għall-ġustizzja dwar kwistjonijiet ambjentali;
31. Jiġbed l-attenzjoni għar-riżoluzzjoni tiegħu tal-21 ta' Jannar 2016 dwar l-attivitajiet tal-Kumitat għall-Petizzjonijiet matul is-sena 2014, kif ukoll għar-riżoluzzjoni tiegħu tal-25 ta' Frar 2016 dwar ir-rapport annwali dwar l-attivitajiet tal-Ombudsman Ewropew fl-2014;
32. Jilqa' l-issoktar ta' livell aktar normali ta' attività fil-qasam taż-żjarat ta' ġbir ta' informazzjoni, u jistenna li l-potenzjal sħiħ ta' din il-prerogattiva speċifika tal-Kumitat għall-Petizzjonijiet jiġi sfruttat fis-snin li ġejjin sal-aħħar nett tal-perjodu leġiżlattiv; jisħaq fuq l-importanza tad-Dokumenti ta' Ħidma prodotti wara kull żjara, inklużi rakkomandazzjonijiet speċifiċi, u jħeġġeġ lill-awtoritajiet differenti kkonċernati sabiex iqisuhom; iqis li l-grad ta' konformità ma' dawn ir-rakkomandazzjonijiet għandu jiġi vvalutat perjodikament;
33. Jenfasizza l-ħidma mwettqa fl-2015 mill-Kumitat għall-Petizzjonijiet biex jagħmel disponibbli għall-petizzjonanti portal tal-internet li permezz tiegħu jkollhom l-opportunità li jirreġistraw ruħhom, iressqu petizzjoni, iniżżlu d-dokumenti ta' akkumpanjament u jinkitbu fil-petizzjonijiet li diġà ġew iddikjarati ammissibbli; jenfasizza l-aġġornament ta' dan il-portal, fejn diġà ttellgħu il-petizzjonijiet irreġistrati fl-2013, l-2014 u l-2015; jilqa' l-fatt li l-funzjonalitajiet il-ġodda ta' tiftix, ta' adeżjoni ma' petizzjoni eżistenti u tal-kunfidenzjalità tal-petizzjonant iġġeddu u tjiebu;
34. Ifakkar fil-passi li għadhom meħtieġa biex jiġu konklużi l-fażijiet pendenti tal-proġett tal-portal tal-petizzjonijiet, fejn il-petizzjonanti se jkunu jistgħu jirċievu informazzjoni f'ħin reali dwar l-istatus tal-petizzjoni tagħhom u se jiġu notifikati awtomatikament dwar bidliet fil-proċess ta' pproċessar bħad-dikjarazzjoni ta' ammissibilità, ir-riċevuta ta' tweġiba mingħand il-Kummissjoni jew l-inklużjoni tal-petizzjoni tagħhom fl-aġenda ta' laqgħa tal-kumitat u l-link għax-xandir fuq il-web, u se jingħataw kuntatt mas-segretarjat tal-Kumitat għall-Petizzjonijiet biex jiksbu informazzjoni ċara u diretta; jisħaq li l-portal fuq il-web huwa sors ta' informazzjoni kruċjali għaċ-ċittadini tal-UE, u li għalhekk għandha tiġi provduta informazzjoni dwar iċ-ċiklu tal-ħajja tal-petizzjoni;
35. Jiġbed l-attenzjoni lejn l-adozzjoni tar-Regolament 910/2014/UE dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern; jisħaq li d-dokumenti ppreżentati u ffirmati b'firma elettronika minn kull wieħed mit-28 Stat Membru għandhom jiġu aċċettati mill-Kumitat għall-Petizzjonijiet, kif ukoll mill-istituzzjonijiet kollha tal-Unjoni Ewropea;
36. Jenfasizza r-rwol importanti tan-netwerk SOLVIT, li huwa netwerk għal soluzzjoni tal-problemi bejn l-Istati Membri, u li għandu jiġi żviluppat sew biex jilħaq il-potenzjal sħiħ tiegħu f'kollaborazzjoni ma' dawn l-Istati Membri u maċ-ċentri nazzjonali SOLVIT tagħhom li jirrapportaw lill-amministrazzjonijiet nazzjonali, u jitlob li dan jiġi mogħni b'riżorsi miżjuda u li ssir analiżi aktar sistematika tal-problemi identifikati permezz tas-SOLVIT, peress li dan in-netwerk jikkontribwixxi biex tingħata stampa reali tal-funzjonament ħażin tas-suq uniku;
37. Jistieden lir-Renju Unit jieħu nota tar-rakkomandazzjonijiet magħmula fir-rapport dwar iż-żjara ta' ġbir ta' informazzjoni f'Londra fil-5 u s-6 ta' Novembru 2015 li ġie adottat minn dan il-Kumitat fid-19 ta' April 2016;
38. Jenfasizza l-importanza tal-kooperazzjoni mal-Ombudsman Ewropew kif ukoll il-parteċipazzjoni tal-Parlament fin-Netwerk Ewropew tal-Ombudsmen; ifaħħar ir-relazzjonijiet tajba miżmuma fl-ambitu interistituzzjonali bejn l-Ombudsman u l-Kumitat għall-Petizzjonijiet; ifaħħar il-ħidma tal-Ombudsman biex ittejjeb l-amministrazzjoni tajba fl-UE, u apprezza b'mod partikolari l-kontribut regolari tagħha għall-ħidma tal-Kumitat għall-Petizzjonijiet matul is-sena kollha;
39. Jagħti istruzzjonijiet lill-President tiegħu biex jgħaddi din ir-riżoluzzjoni u r-rapport tal-Kumitat għall-Petizzjonijiet, lill-Kunsill, lill-Kummissjoni, lill-Ombudsman Ewropew, lill-gvernijiet u lill-parlamenti tal-Istati Membri, lill-kumitati għall-petizzjonijiet tagħhom u lill-ombudsmen nazzjonali tagħhom jew lil korpi simili kompetenti.
Adottati mill-Kumitat tan-Nazzjonijiet Uniti fl-erbatax-il sessjoni tiegħu (mis-17 ta' Awwissu sal-4 ta' Settembru 2015); ara: http://tbinternet.ohchr.org/_layouts/treatybodyexternal/Download.aspx?symbolno=CRPD%2fC%2fEU%2fCO%2f1&Lang=en
Testi adottati, P8_TA(2015)0382.
Testi adottati, P8_TA(2015)0347.
Ir-rapport annwali tal-2015 għandu l-għan li jagħti ħarsa ġenerali lejn il-ħidma tal-Kumitat għall-Petizzjonijiet, li l-kalendarju tal-attivitajiet tiegħu ma jikkorrispondix mal-programm leġiżlattiv tal-Kummissjoni Ewropea, iżda li huwa stabbilit miċ-ċittadini li jeżerċitaw id-dritt ta' petizzjoni tagħhom quddiem il-Parlament Ewropew u li jesprimu t-tħassib tagħhom dwar il-politiki u l-leġiżlazzjonijiet differenti tal-Unjoni.
Dan ir-rapport annwali jixtieq jagħti immaġni preċiża u sħiħa tal-ħidmiet tal-Kumitat għall-Petizzjonijiet. Ir-rapport jippreżenta l-istatistiki dwar l-għadd ta' petizzjonijiet li waslu, li ġew ipproċessati jew li ngħalqu mill-Kumitat, il-pajjiżi interessati u s-suġġetti trattati fihom. Dawn l-istatistiki jirrappreżentaw għodda kwantitattiva importanti fil-valutazzjoni tal-ħidma tal-Kumitat. Dan ir-rapport jirrifletti wkoll aspetti oħra, bħar-relazzjonijiet mal-istituzzjonijiet Ewropej l-oħra u l-awtoritajiet nazzjonali u reġjonali.
L-istatistiki annwali tal-2015 juru li l-maġġoranza taċ-ċittadini jirrikorru għall-għajnuna tal-Parlament fi kwistjonijiet relatati mal-ambjent, il-ġustizzja, is-suq intern jew id-drittijiet fundamentali.
Xi petizzjonanti jippruvaw isemmgħu l-proposti u s-suġġerimenti tagħhom b'rabta mal-iżvilupp tal-politiki Ewropej u, oħrajn jindirizzaw lill-Parlament Ewropew biex jappellaw kontra deċiżjonijiet meħuda mill-awtoritajiet nazzjonali filwaqt li jressqu lmenti kontra n-nuqqasijiet tal-qrati nazzjonali. Xi wħud jiddenunzjaw nuqqasijiet fl-implimentazzjoni tal-leġiżlazzjoni Ewropea, jew minħabba traspożizzjoni difettuża tal-leġiżlazzjoni jew minħabba n-nuqqas ta' implimentazzjoni tar-regoli Komunitarji.
Skont l-istatistiki, fl-2015 il-Parlament Ewropew irċieva 1 431 petizzjoni, jiġifieri tnaqqis ta' 47 % meta mqabbel mal-2 714 ippreżentati fl-2014. Nistgħu nqisu li s-snin preċedenti (2013 u 2014), minn perspettiva numerika, jirrappreżentaw quċċata fir-rigward tan-numru ta' petizzjonijiet riċevuti. It-tnaqqis qawwi tal-2015 (kważi bin-nofs) jirrifletti bidla fit-tendenza wara ż-żieda kostanti fin-numru ta' petizzjonijiet irċevuti matul l-aħħar leġiżlatura.
Analiżi statistika tal-petizzjonijiet irċevuti fl-2015 meta mqabbla ma' dawk tal-2014
L-ipproċessar tal-petizzjonijiet
Għadd ta' petizzjonijiet
Iddikjarati ammissibbli u li nfetħu
Iddikjarati ammissibbli u li ngħalqu
Fl-istennija ta' deċiżjoni
Ammissibbli u mibgħuta lil korpi oħra għal opinjoni
Ammissibbli u mibgħuta lil korpi oħra għal informazzjoni
Fl-2015 ġew ammessi 943 petizzjoni (65,9 %) ta' total ta' 1 431) u 438 ġew iddikjarati inammissibbli (33,8 %).
Fl-2015, 63,4 % tal-petizzjonijiet irċevuti (jiġifieri 907 petizzjonijiet) ġew ipproċessati malajr, minħabba li ġew iddikjarati inammissibbli (33,8 %) jew peress li, malli ġew iddikjarati ammissibbli, l-ipproċessar tagħhom ingħalaq immedjatament wara li l-petizzjonant ingħata informazzjoni jew wara li ntbagħtu għal aktar informazzjoni lil kumitat ieħor tal-PE bil-kompetenza relevanti fil-qasam (29,6 %). Il-Kumitat għall-Petizzjonijiet fl-2015 irnexxielu jtemm b'suċċess id-dewmien li kellu fl-ipproċessar tal-petizzjonijiet u jaġġorna ruħu, ħaġa li għandha impatt kbir fuq il-kwalità tar-relazzjonijiet mal-petizzjonant, meta dan tal-aħħar jara li l-ħin għall-ipproċessar tal-petizzjoni tiegħu tqassar.
Għandu jiġu nnotat li l-perċentwali ta' petizzjonijiet inammissibbli li waslu naqas meta mqabbel mal-2014 (6,1 % fl-2015) u l-perċentwali ta' petizzjonijiet ammissibbli żdied (5,9 %). L-għadd ta' petizzjonijiet iddikjarati ammissibbli u magħluqa fi stadju bikri tal-proċedura għadu stabbli, jiġifieri madwar 30 %.
Rigward is-segwitu għat-talbiet u d-deċiżjonijiet meħuda mill-membri tal-Kumitat għall-Petizzjonijiet hemm differenzi ċari fl-ipproċessar bejn is-snin 2014 u 2015: id-deċiżjoni li petizzjonijiet jintbagħtu għal informazzjoni lil entitajiet oħra żdiedet b'21 % u d-deċiżjoni li petizzjonjiet jintbagħtu għal opinjoni lil entitajiet oħrajn barra mill-KE baqgħet madwar 8 %. Jista' jiġi nnotat li l-Kummissjoni Ewropea għadha s-sieħba ewlenija tal-Kumitat għall-Petizzjonijiet għall-ipproċessar tal-petizzjonijiet li ma jingħalqux fi stadju bikri tal-proċedura u li f'90 % tal-każijiet jintbagħtugħall-ipproċessar u opinjoni lill-KE (464 minn 519).
L-għadd ta' petizzjonijiet skont il-pajjiż
Fir-rigward tas-sena preċedenti, fl-2015 ġew irreġistrati ċerti bidliet fil-lista tal-pajjiżi minn fejn ġejjin il-petizzjonijiet, b'tali mod li Spanja baqgħet fl-ewwel post, segwita mill-Italja, il-Ġermanja, ir-Rumanija u l-Polonja (fl-2014 ir-Renju Unit kien fil-ħames post). Madankollu tista' tissemma żieda sinifikanti fil-proporzjon ta' petizzjonijiet Taljani minn 7,9 % għal 12,3 %.
Il-pajjiżi Baliċi tal-Litwanja, l-Estonja u l-Latvja għal darb'oħra jinsabu fil-qiegħ tal-lista.
Numru ta' petizzjonijiet skont il-pajjiż fl-2015
Suġġetti ewlenin tal-petizzjonijiet
Kif semmejna diġà, fl-2015 l-ambjent kien is-suġġett li qajjem l-iktar tħassib min-naħa tal-petizzjonanti, segwit bil-ġustizzja, il-funzjonament tas-suq intern, id-drittijiet fundamentali u t-trasport.
L-affarijiet soċjali
Il-proprjetà u r-restituzzjoni
Il-lingwa tal-petizzjonanti
Jistgħu jiġu osservati wkoll bidliet żgħar ħafna fil-klassifika tal-petizzjonijiet skont il-lingwa: fl-2015, bħal fl-2014, il-Ġermaniż u l-Ingliż baqgħu ż-żewġ lingwi l-iktar użati mill-petizzjonanti; dawn il-lingwi żammew il-proporzjonijiet tagħhom b'mod stabbli.It-Taljan u l-Ispanjol jinsabu fit-tielet u r-raba' pożizzjoni rispettivament (fl-2015 kien hemm żieda fit-Taljan minn 16,8 % għal 18,2 %). Dawn l-erba' lingwi (DE, EN, IT u ES) jirrappreżentaw tliet kwarti mill-petizzjonijiet irċevuti (74,5 %).
L-Estonjan u l-Latvjan jinsabu fl-aħħar pożizzjonijiet (b'petizzjoni waħda għal kull lingwa).
In-nazzjonalitajiet tal-petizzjonanti
Meta wieħed iqabbel skont in-nazzjonalità, fl-2015, bħal fl-2014, il-Ġermaniżi baqgħu l-aktar petizzjonanti attivi, segwiti mit-Taljani u l-Ispanjoli. Warajhom hemm il-petizzjonanti Rumeni, Pollakki u Brittanniċi. Fl-aħħar postijiet jinsabu ċ-ċittadini Maltin u Lussemburgiżi li bejniethom ressqu biss ħames petizzjonijiet fl-2015.
Numru ta' petizzjonijiet fl-2015 skont in-nazzjonalità
Il-format ta' preżentazzjoni tal-petizzjonijiet
Fir-rigward tal-format tal-petizzjonijiet, ix-xejra titreġġa' lura għal dik tal-2014 li l-petizzjonijiet jintbagħtu permezz tal-posta elettronika permezz tal-formola li hemm fl-internet (minn 80 % fl-2014 għal 69,3 % fl-2015) u terġa' titfaċċja l-posta tradizzjonali li żdiedet b'10 % (minn 20 % fl-2014 għal 30,7 % fl-2015). Kif tista' tiġi spjegata din il-bidla fix-xejra, proprju fil-mument meta l-portal tal-internet suppost li jiffaċilita s-sottomissjoni ta' dokumenti, li jiġu mehmiuża diġitalment mal-petizzjonijiet? Forsi ċ-ċittadini li jissottomettu l-petizzjonijiet m'għandhomx għarfien estensiv tal-internet u l-possibilitajiet tiegħu, u għalhekk huwa importanti li tinżamm il-possibilità tal-posta mibgħuta tradizzjonali biex dan jagħmel tajjeb għad-distakk diġitali u forsi bejn il-ġenerazzjonijiet. Forsi l-aċċessibilità tal-portal tal-internet għandha tiġi riveduta sabiex l-użu tiegħu jsir iktar faċli għall-utent.
Format ta' preżentazzjoni tal-petizzjoni
Il-format ta' preżentazzjoni tal-petizzjonijiet fl-2015
Rigward l-istat tal-petizzjonijiet, ta' min jindika li l-maġġoranza tal-petizzjonijiet, jiġifieri 80 %, jingħalqu fi żmien sena wara l-ammissibilità u l-ipproċessar tagħhom. Wieħed jista' jikkonferma li għadd limitat biss ta' petizzjonijiet jibqa' miftuħ għal iktar minn erba' snin. Il-petizzjonijiet miftuħa fil-maġġoranza tagħhom jirreferu għal każijiet ta' proċedimenti ta' ksur quddiem il-Qorti tal-Ġustizzja jew għal kwistjonijiet li l-Membri jkunu jixtiequ jsegwu iktar fid-dettall.
Stat tal-petizzjonijiet
Proċedura magħluqa
L-analiżi tal-istatistiki dwar il-petizzjonijiet juru l-fatt li l-maġġoranza tal-petizzjonijiet li ġew iddikjarati inammissibbli tindika li għad hemm konfużjoni min-naħa tal-petizzjonanti fir-rigward tal-kompetenzi nazzjonali u dawk Ewropej, kif ukoll bejn l-istituzzjonijiet tal-UE u l-Kunsill tal-Ewropa jew il-Qorti tad-Drittijiet tal-Bniedem. Dan juri li huwa indispensabbli li jiġu rduppjati l-isforzi mmirati biex iċ-ċittadini jkunu infurmati aħjar dwar x'inhu d-dritt ta' petizzjoni u x'jista' jinkiseb billi ssir petizzjoni lill-Parlament.
Il-portal il-ġdid tal-internet, li sar operattiv f'Novembru 2014, jagħmilha possibbli li l-petizzjonanti jirreġistraw ruħhom, joħolqu petizzjoni, jehmżu id-dokumenti rilevanti u jappoġġjaw jew jaderixxu għal petizzjonijiet eżistenti u ddikjarati ammissibbli, mingħajr il-ħtieġa li joħolqu petizzjoni ġdida.
Hemmhekk il-petizzjonanti se jsibu wkoll informazzjoni dwar il-ħidma tal-Kumitat għall-Petizzjonijiet u dwar l-possibilità ta' rimedju aktar rapidu billi jużaw netwerks oħra tal-UE jew nazzjonali li huma disponibbli għalihom (SOLVIT, EU Pilot, in-netwerk taċ-Ċentri Ewropej tal-Konsumaturi, l-Ombudsman Ewropew, l-ombudsmen nazzjonali jew il-Kumitati għall-Petizzjonijiet tal-parlamenti nazzjonali). Sa ċertu punt, dan jispjega t-tnaqqis sinifikanti fin-numru ta' petizzjonijiet fl-2015, billi hemm possibilità li l-petizzjonanti qed jirrikorru għandu korpi oħra aktar viċin tagħhom jew li jinsabu f'pożizzjoni aħjar biex isolvu l-problemi tagħhom.
Il-Kummissjoni taqbel mal-Parlament li s-SOLVIT għandu jiġi żviluppat aktar u li huwa importanti li l-persuni kollha li jeħtieġuh għandhom ikunu jistgħu jkollhom aċċess għalih u li s-SOLVIT għandu jkollu r-riżorsi meħtieġa biex jagħmlu dan. Madankollu, dan jista' jsir biss f'kooperazzjoni mal-Istati Membri peress li ċ-ċentri nazzjonali tas-SOLVIT jagħmlu parti mill-amministrazzjonijiet nazzjonali. Il-Kummissjoni qed taħdem mal-Istati Membri biex tiżviluppa l-potenzjal sħiħ tas-SOLVIT u biex twettaq analiżi aktar sistematika tal-problemi identifikati.
Il-Kummissjoni temmen li meta l-applikant ikun ta l-kunsens tiegħu u bl-approvazzjoni tal-Istati Membri kkonċernati (minħabba li s-SOLVIT huwa netwerk ta' soluzzjoni tal-problemi bejn l-Istati Membri), id-data tas-SOLVIT tista' tkun aċċessibbli għall-Kumitat għall-Petizzjonijiet f'dawk il-każijiet li jiġu suġġetti għal petizzjonijiet eżaminati mill-Kumitat għall-Petizzjonijiet. Madankollu, meta l-iżvelar tal-informazzjoni jista' jdgħajjef il-protezzjoni tal-objettiv tal-ispezzjonijiet, l-investigazzjoni u l-verifiki, din l-informazzjoni ma tistax tiġi żvelata sa meta l-protezzjoni ma tkunx għadha meħtieġa, sakemm ma jkunx hemm interess pubbliku prevalenti fl-iżvelar tagħha.
Il-websajt ġiet skjerata fl-2014 u tinstab fuq: https://petiport.secure.europarl.europa.eu/petitions/mt/main. Barra minn hekk, il-funzjonijiet ta' tiftix, tal-adeżjoni ma' petizzjoni eżistenti u tal-kunfidenzjalità tal-petizzjonant indirizzaw xi wħud mil-lakuni importanti li kien hemm fil-funzjonalitajiet ta' dan il-websajt. Ittellgħu wkoll il-petizzjonijiet tal-2013, l-2014 u l-2015, u bħalissa qed jittellgħu dawk irreġistrati fl-2016, u dan se jagħmel il-ħidma tal-Kumitat aktar trasparenti.
Ir-relazzjonijiet mal-Kummissjoni
Il-Kummissjoni Ewropea għadha s-sieħba naturali tal-Kumitat għall-Petizzjonijiet fl-ipproċessar tal-petizzjonijiet minħabba li l-Kummissjoni hija l-gwardjan tal-implimentazzjoni u tal-osservanza tal-leġiżlazzjoni Ewropea. Il-Kummissjoni timpenja ruħha fil-proċess tal-petizzjonijiet u twieġeb malajr kemm jista' jkun il-petizzjonijiet mibgħuta lilha mill-Parlament. It-tweġibiet tal-Kummissjoni jkopru t-talbiet mill-Kumitat għall-Petizzjonijiet li jaqgħu taħt il-kompetenza tagħha. It-tweġibiet bil-miktub jiġu segwiti u spjegati fid-dettall waqt id-dibattiti orali tal-laqgħat tal-Kumitat mir-rappreżentanti tal-Kummissjoni Ewropea.
Fir-rapport preċedenti tal-2014 il-Kummissjoni ntalbet tinforma lill-Kumitat għall-Petizzjonijiet dwar l-iżvilupp tal-proċedimenti ta' ksur marbuta direttament mal-petizzjonijiet. Madankollu, skont il-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea, din tinforma lill-Parlament dwar każijiet individwali.
Il-Kummissjoni tapplika interpretazzjoni restrittiva tal-eċċezzjonijiet tar-Regolament 1049/2001, kif mitlub kemm mill-ġurisprudenza tal-Qorti tal-Ġustizzja kif ukoll mir-Regolament Aarhus (ir-Regolament 1367/2006). L-Artikolu 6(1) ta' dan ir-Regolament jiddisponi li l-iżvelar għandu jkun żgurat meta l-informazzjoni mitluba tkun marbuta ma' emissjonijiet fl-ambjent. Il-Qorti kkonfermat il-politika kurrenti tal-Kummissjoni li ma tiżvelax dokumenti relatati ma' investigazzjonijiet li jkunu għaddejjin, b'mod partikolari dawk li jikkonċernaw ksur possibbli tal-liġi tal-Unjoni Ewropea, anke meta dawn jaffettwaw informazzjoni ambjentali jew informazzjoni dwar l-emissjonijiet (il-Kawża C-514 LPN/11P u l-Kawża C-612 13P ClientEarth).
Wieħed mill-punti kontroversjali bejn il-Kummissjoni u l-Kumitat għall-Petizzjonijiet kien l-interpretazzjoni min-naħa tal-Kummissjoni tal-Karta tad-Drittijiet Fundamentali u b'mod partikolari l-Artikolu 51 tagħha li jiddisponi, fost l-oħrajn, li l-Karta hija indirizzata lill-Istati Membri unikament meta jkunu qed jimplimentaw il-dritt tal-Unjoni.
Il-Kummissjoni tinterpreta din id-dispożizzjoni skont il-każistika permanenti tal-Qorti tal-Ġustizzja. Il-Kummissjoni tqis li dan ma jfissirx li ċ-ċittadini jitħallew mingħajr protezzjoni meta jqisu li d-drittijiet fundamentali tagħhom qed jinkisru fil-każijiet fejn ma tapplikax il-liġi tal-UE. F'każijiet bħal dawn, hija r-responsabilità tal-Istati Membri li jiggarantixxu li d-drittijiet fundamentali jiġu rispettati u protetti, b'konformità mal-leġiżlazzjoni nazzjonali tagħhom u l-obbligi internazzjonali tad-drittijiet tal-bniedem b'mod effettiv. F'każijiet bħal dawn, għandu jintalab rimedju fil-livell nazzjonali permezz tal-awtoritajiet nazzjonali kompetenti, bħal pereżempju permezz tal-ombudsman jew permezz tal-qrati, u wara li jkunu ġew eżawriti r-rimedji nazzjonali, quddiem il-Qorti Ewropea tad-Drittijiet tal-Bniedem fi Strasburgu. Għandha tinġibed l-attenzjoni lejn l-impenn espress mis-Sur Frans Timmermans, Viċi President tal-Kummissjoni, li jiġu studjati d-diffikultajiet u l-limitazzjonijiet li jaffaċċjaw il-petizzjonijiet skont l-Artikolu 51 tal-Karta tad-Drittijiet Fundamentali.
Il-Kumitat għall-Petizzjonijiet jilqa' l-preżenza tal-Kunsill fil-laqgħat tiegħu, għalkemm jiddispjaċih li din il-preżenza ma tiġix tradotta f'kooperazzjoni aktar attiva, li tippermetti li jiġu żblokkati l-petizzjonijiet li għalihom il-kooperazzjoni mal-Istati Membri tkun deċiżiva. Fl-istess ħin, madankollu, jenfasizza l-isforzi ta' ċerti Stati Membri bħall-Italja, il-Greċja u Spanja li jsegwu regolarment il-laqgħat tal-Kumitat.
Il-Kumitat għall-Petizzjonijiet għandu relazzjonijiet interistituzzjonali tajbin mal-Ombudsman Ewropew, Emily O'Reilly, li din tal-aħħar interveniet diversi drabi quddiem il-Kumitat. L-Ombudsman ippreżentat ir-rapport annwali tagħha lill-President tal-Parlament Ewropew fis-26 ta' Mejju 2015 u fit-23 ta' Ġunju 2015 waqt il-laqgħa tal-Kumitat għall-Petizzjonijiet.
L-Ombudsman Ewropew għamlet użu akbar mis-setgħa tagħha li tiftaħ investigazzjonijiet strateġiċi fuq inizjattiva proprja u adottat strateġija ġdida għall-ħames snin li ġejjin li ddaħħal approċċ aktar strateġiku sabiex jiġu indirizzati kwistjonijiet sistemiċi u għall-promozzjoni tal-amministrazzjoni tajba.
L-Ombudsman enfasizzat il-kwistjonijiet ewlenin diskussi fil-kuntest tal-attivitajiet tagħha (it-trasparenza fl-istituzzjonijiet tal-Unjoni Ewropea, it-trasparenza tal-gruppi tal-lobbying u l-provi kliniċi, id-drittijiet fundamentali, kwistjonijiet etiċi, il-parteċipazzjoni taċ-ċittadini fil-proċess ta' teħid ta' deċiżjonijiet tal-UE, proġetti u programmi ffinanzjati mill-UE, u l-politika tal-kompetizzjoni tal-UE).
Il-Kumitat għall-Petizzjonijiet ħa sehem fl-għaxar Seminar Nazzjonali tan-Netwerk Ewropew tal-Ombudsmen li sar f'Varsavja, il-Polonja, mis-26 għat-28 ta' April 2015 u li ġie organizzat b'mod konġunt mill-Ombudsman Pollakk, il-Professur Irena Lipowicz, u l-Ombudsman Ewropew, is-Sa Emily O'Reilly. Is-suġġett tas-seminar kien "Ombudsmen kontra d-diskriminazzjoni".
Is-Servizz Legali jirrappreżenta lill-Parlament quddiem il-korpi ġudizzjarji kollha, jipprovdi pariri legali lill-korpi kollha tal-Parlament u regolarment jipparteċipa fid-dibattiti tal-Kumitat għall-Petizzjonijiet, fejn jagħti l-opinjoni tiegħu meta jintalab jagħmel dan mill-President. Fl-2015 ġie mitlub jagħti opinjoni dwar l-aċċess għall-bażi tad-data e-Petition għall-Membri kollha tal-Parlament Ewropew.
Il-missjonijiet ta' ġbir ta' informazzjoni li saru fl-2015 u ż-żjarat f'istituzzjonijiet oħra
 Fil-5 ta' Mejju 2015, il-Kumitat għall-Petizzjonijiet ospita żjara ta' delegazzjoni tal-Kumitat għall-Petizzjonijiet tal-Parlament Ġermaniż (Bundestag) fejn ġew diskussi għadd ta' petizzjonijiet Ġermaniżi fil-preżenza tal-President, is-Sur Kersten Steinke, u wkoll ġew diskussi suġġetti relatati mat-tassazzjoni, il-moviment liberu tal-merkanzija u tal-persuni, l-agrikoltura u s-saħħa.
 Fil-5 u s-6 ta' Novembru 2015 saret żjara ta' ġbir ta' informazzjoni f'Londra dwar kwistjonijiet relatati mal-protezzjoni tat-tfal fir-Renju Unit u b'mod partikolari dwar il-kwistjoni tal-adozzjoni mingħajr kunsens tal-ġenituri. Uħud mill-petizzjonijiet riċevuti sostnew li l-awtoritajiet responsabbli kienu ħadu miżuri diskriminatorji għad-detriment ta' ġenituri li mhumiex Brittaniċi. Il-membri tad-delegazzjoni kellhom l-opportunità jifhmu aħjar is-sitwazzjoni billi ltaqgħu mar-rappreżentanti tal-istituzzjonijiet kompetenti differenti fir-Renju Unit. Il-membri tad-delegazzjoni ħejjew rapport u rakkomandazzjonijiet li għandu jittieħed vot dwarhom fil-Kumitat fl-2016.
Is-seduti pubbliċi u s-seduti ta' smigħ dwar l-inizjattivi taċ-ċittadini Ewropej
 Fis-26 ta' Frar 2015 il-Kumitat għall-Petizzjonijiet u l-Kumitat għall-Affarijiet Kostituzzjonali organizzaw b'mod konġunt seduta ta' smigħ dwar l-inizjattiva taċ-ċittadini Ewropej u l-applikazzjoni tar-Regolament Nru 211/2011 tal-Parlament Ewropew u tal-Kunsill tas-16 ta' Frar 2011.
 Fil-11 ta' Mejju 2015 il-Kumitat għall-Petizzjonijiet u l-Kumitat għall-Agrikoltura, l-Ambjent u l-Industrija organizzaw b'mod konġunt seduta ta' smigħ dwar l-inizjattiva taċ-ċittadini Ewropej "Inwaqqfu l-vivisezzjoni".
 Fit-23 ta' Ġunju 2015 il-Kumitat għall-Petizzjonijiet organizza seduta ta' smigħ dwar id-drittijiet li wieħed jagħmel petizzjoni fejn ġew indirizzati t-temi li ġejjin: id-dritt ta' petizzjoni bħala dritt fundamentali, inklużi l-ġurisprudenza riċenti tal-Qorti Ewropea tal-Ġustizzja dwar id-dritt ta' petizzjoni u l-impatt tal-Kumitat għall-Petizzjonijiet fuq il-leġiżlazzjoni Ewropea. Għal din is-seduta attendew diversi membri tal-Assemblea Nazzjonali ta' Wales: is-Sur William Powell, President tal-Kumitat għall-Petizzjonijiet u s-Sur Joyce Watson, Membru tal-Kumitat għall-Petizzjonijiet tal-Assemblea Nazzjonali ta' Wales.
 Fil-15 ta' Ottubru 2015 il-Kumitat għall-Petizzjonijiet organizza seduta ta' smigħ dwar il-protezzjoni tad-drittijiet tal-persuni b'diżabilità, mill-perspettiva tal-petizzjonijiet mibgħuta. Fil-bidu tas-smigħ ġie ppreżentat studju dwar "Ir-rwol ta' protezzjoni tal-Kumitat għall-Petizzjonijiet fil-kuntest tal-implimentazzjoni tal-Konvenzjoni tan-Nazzjonijiet Uniti dwar id-drittijiet tal-persuni b'diżabilità" mill-Professur Mark Priestley taċ-Ċentru ta' Studji dwar id-Diżabilità tal-Università ta' Leeds.
 Fl-1 ta' Diċembru 2015 il-Kumitat għall-Petizzjonijiet u l-Kumitat għall-Affarijiet Legali organizzaw sessjoni ta' ħidma dwar l-adozzjonijiet bejn il-fruntieri.
Suġġetti ewlenin fl-2015
Il-leġiżlazzjoni dwar is-self ipotekarju u l-istrumenti finanzjarji riskjużi
 F'April 2015 ġie diskuss għadd ta' petizzjonijiet li żvelaw l-istejjer personali traġiċi ta' eluf ta' ċittadini li kienu tilfu t-tfaddil kollu jew parti minnu li kienu akkumulaw tul ħajjithom f'ishma preferuti. Petizzjonijiet oħra rrepetew l-ilmenti tal-organizzazzjonijiet tas-soċjetà ċivili li pprotestaw kontra l-iżgumbramenti, kontra it-termini abbużivi f'kuntratti ta' self ipotekarju u kontra n-nuqqas ta' protezzjoni tal-konsumaturi. Il-Kumitat għall-Petizzjonijiet għamel għadd ta' rakkomandazzjonijiet għall-applikazzjoni korretta tal-leġiżlazzjoni tal-UE dwar id-drittijiet ipotekarju. Il-Kummissjoni ġiet mistiedna speċifikament biex tissorvelja mill-qrib l-implimentazzjoni fl-Istati Membri kollha tad-Direttiva 2014/17/UE dwar il-kreditu ipotekarju u biex taqsam l-aħjar prattiki biex titjieb il-protezzjoni taċ-ċittadini f'diffikultà finanzjarja, filwaqt li ġie enfasizzat li l-edukazzjoni finanzjarja bażika għandha tkun għodda oħra kontra l-konsegwenzi tal-insolvenza. Il-Kumitat għall-Petizzjonijiet iddeċieda li jagħmel mistoqsija orali dwar il-leġiżlazzjoni ipotekarja u l-istrumenti finanzjarji riskjużi fi Spanja u jagħmel dan id-dibattitu fis-sessjoni plenarja tal-Parlament Ewropew permezz ta' riżoluzzjoni.
 F'Novembru ġiet diskussa sensiela ta' petizzjonijiet dwar it-titjiriet billejl fl-ajruporti fl-Ewropa u l-konsegwenzi serji tagħhom għal dawk li jgħixu fl-inħawi tal-ajruporti ta' Kolonja/Bonn, Frankfurt, Siena, Brussell, Charles de Gaulle-Roissy, Madrid Barajas, Bergamo u Ciampino f'Ruma.
 F'Novembru ġiet diskussa sensiela ta' petizzjonijiet dwar il-konservazzjoni ta' speċi mhedda bl-estinzjoni fl-Ewropa, il-lupu: f'Sassonja (il-Ġermanja), f'Asturias (Spanja), u fl-Isvezja.
Id-diżabilità
 Diversi petizzjonijiet diskussi f'Settembru 2015, bħal dik ippreżentata f'isem il-Federazzjoni Ewropea tad-Diżabilità, b'1 364 984 firma, dwar id-drittijiet tal-persuni b'diżabilità (miljun għad-diżabilità), jevidenzjaw id-diffikultajiet li jiltaqgħu magħhom il-persuni b'diżabilità u l-fatt li dawn ma jgawdux mill-libertajiet u d-drittijiet fundamentali stabbiliti fil-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità.
F'Jannar 2015 is-Sa Rosa Estaràs u s-Sa Soledad Cabezón Ruiz inħatru bħala membri li jirrapreżentaw il-Kumitat għall-Petizzjonijiet fl-istrutturi tal-Konvenzjoni tan-NU dwar l-applikazzjoni tad-drittijiet tal-persuni b'diżabilità u attendew l-eżami tar-rapport inizjali tal-Unjoni Ewropea mill-Kumitat tan-NU dwar id-Drittijiet ta' Persuni b'Diżabilità f'Ġinevra, l-Isvizzera, fis-27 u t-28 ta' Awwissu 2015.
Il-Kumitat għall-Petizzjonijiet għandu l-opportunità u l-isfida kbira, wara l-avvenimenti reċenti fir-Renju Unit, li jżomm id-djalogu maċ-ċittadini, peress li għandu l-potenzjal li jerġa' joħloq il-kuntatt bejn l-istituzzjonijiet u ċittadini tal-UE;
Il-Kumitat għall-Petizzjonijiet irid jisma' u jgħin biex jiġu risolti l-problemi li jħabbtu wiċċhom magħhom iċ-ċittadini tal-Unjoni, billi, permezz tal-petizzjonijiet, wieħed jista' jivvaluta l-impatt tal-leġiżlazzjoni Komunitarja fuq il-ħajja ta' kuljum, u b'hekk tista' tissaħħaħ il-kapaċità ta' reazzjoni tal-Parlament Ewropew li jgħin biex jiġu solvuti problemi relatati primarjament mal-applikazzjoni tal-leġiżlazzjoni tal-UE. Il-petizzjonijiet huma sors siewi ta' informazzjoni meta jiġu biex jidentifikaw nuqqasijiet fil-mod ta' kif tiġi applikata l-liġi tal-UE.
. Permess tal-Kumitat għall-Petizzjonijiet aħna rridu naħdmu biex nerġgħu niksbu l-fiduċja taċ-ċittadini fil-proġett Ewropew u għandna nagħmlu dan billi nisimgħu u nsolvu l-problemi li qed ikiddu liċ-ċittadini.